દિવાળીની વાનગીઓમાં પણ જેટલી ભેળસેળ નહીં હોય એટલીબધી ભેળસેળ આ ફિલ્મની સ્ટોરીમાં છે. એક તો ફિલ્મ છે વિકાસ બહલની, પરંતુ પહેલા જ સીનથી આપણે ડિઝનીની સિન્ડ્રેલા ટાઇપની પરીકથા જોતા હોઈએ એવી ફીલ આવે છે. અહીં પણ એક અનાથ બાળકી છે, તેને બધા ધિક્કારે છે, એક ક્રૂર મમ્મી છે, કારણ વગર સ્ક્રીન પર આવતી ટ્વિન્સ છે, મહેલ છે, એક રાજકુમાર છે અને એની સાથે નાચગાના પણ છે. પરંતુ આ પરીકથામાં ફ્રૉગ પ્રિન્સેસવાળી બાળવાર્તાની ભેળસેળ છે. પ્રિન્સેસ એક દેડકાને પપ્પી કરે તો એમાંથી રાજકુમાર બની જાય એ વાર્તાની જેમ અહીં આલિયાબેબી એક અશોક નામના ઍનિમેટેડ દેડકાને લઈને ફર્યા કરે છે. માત્ર દેડકો જ નહીં, ડિઝનીની ફિલ્મ હોય એવું સરસ ઍનિમેશન પણ અહીં છે. સ્ટાઇલ મારવા માટે આખેઆખો ફ્લૅશબૅક ઍનિમેશનમાં જ બતાવાયો છે. એ ઍનિમેશનમાં પાછી કૉમેન્ટેટર તરીકે નસીરુદ્દીન શાહના અવાજની ભેળસેળ છે.